"In-nuqqas ta' responsabilità hija periklu għas-saħħa daqs il-virus" – l-Arċisqof
F'quddiesa ta' radd il-ħajr lil Alla għall-ħidma tal-frontliners fil-qasam tas-saħħa waqt l-imxija tal-COVID-19, l-Arċisqof Charles Scicluna talab għall-għaqal tas-solidarjetà u tar-responsabbiltà, imma wkoll għall-għaqal li niġbdu ħabel wieħed. Dan għaliex, fi kliem l-Arċisqof, jekk ikollna ħafna kaptani, il-vapur mhux se jmur fid-direzzjoni l-ġusta. Saħaq li l-awtoritajiet tas-saħħa jridu jiġġieldu mhux biss il-pandemija tal-COVID-19 iżda wkoll lil min jaħseb li jista' jagħmel ta' rasu u jinjora dak li tgħallimna x-xjenza. L-Arċisqof qal li n-nuqqas ta' responsabbiltà hija periklu għas-saħħa tagħna daqskemm hu perikoluż il-virus. Hu rringrazzja lill-carers, lill-professjonisti, lill-infermiera u l-operaturi kollha fil-qasam tas-saħħa li bl-imħabba u s-sagrifiċċju li juru ma jwasslux biss il-fejqan fiżiku imma wkoll idewwu tant ġerħat psikoloġiċi u spiritwali. Semma li fiċ-ċirkustanzi li qed ngħixu, joħorġu aktar il-ġerħat tas-solitudni, tal-ermarġinazzjoni u tal-istigma li ġabet magħha l-pandemija. L-Arċisqof talab biex il-Mulej ikompli jbierek lill-pajjiżna bis-saħħa, bid-dehen, bil-għaqal u bl-għożża. Għal din il-quddiesa li saret fil-Bażilika ta' Kristu Re f'Raħal Ġdid, attendew id-Deputat Prim Ministru u Ministru tas-Saħħa Chris Fearne, is-Supretendent tas-Saħħa Pubblika Charmaine Gauci, u diversi ħaddiema mill-qasam tas-saħħa. Fi ħsieb l-Arċisoqf matul il-Quddiesa, d-disa' persuni li mietu bil-COVID-19.